KIRJALLINEN KYSYMYS E-3039/02 esittäjä(t): Caroline Lucas (Verts/ALE) komissiolle. Espanjanilves.



Virallinen lehti nro 110 E , 08/05/2003 s. 0155 - 0156



KIRJALLINEN KYSYMYS E-3039/02 esittäjä(t): Caroline Lucas (Verts/ALE) komissiolle (24. lokakuuta 2002) Aihe: Espanjanilves Espanjanilves (Lynx pardina) on luontotyyppien sekä luonnonvaraisen eläimistön ja kasviston suojelusta annetun neuvoston direktiivin 92/43/ETY(1) mukaan ensisijainen laji. Ilveksiä on jäljellä Etelä-Espanjassa ja Portugalissa enää alle 150, ja laji voi kuolla sukupuuttoon jopa vuoteen 2005 mennessä. Millä EU:n rahoittamilla hankkeilla voidaan komission mukaan vaikuttaa espanjanilveksen sukupuuttoon kuolemisen estämiseksi? Katsooko komissio, että Odeloucan ja Alquevan padot ja A2-moottoritiehanke ovat neuvoston direktiivin 92/43/ETY säännösten mukaisia Portugalin hallituksen velvollisuuksien osalta? Onko komissio tietoinen mistään Portugalin hallituksen pyrkimyksistä julistaa espanjanilves sukupuuttoon kuolleeksi? Mitä keinoja komissiolla on painostaa Espanjan ja Portugalin hallituksia edistämään jäniskantojen uusimista (ilveksen ravintolähde), vanhojen korkkipuiden suojelua (ketut elävät usein niiden läheisyydessä); kettukantojen elpymiseen tähtääviä suunnitelmia ja investoimaan kestäviin perinteisiin maanviljelyjärjestelmiin? (1) EYVL L 206, 22.7.1992, s. 7. Margot Wallströmin komission puolesta antama vastaus (27. marraskuuta 2002) Komissio on jo usean vuoden ajan tukenut espanjanilveksen suojeluhankkeita sekä Portugalissa että Espanjassa. Yhteisön tukea ovat saaneet useat LIFE-Nature-hankkeet, joissa hankitaan tietoa lajista ja pyritään luomaan sille elinympäristön ja ravinnonlähteiden suhteen otolliset olosuhteet lajin nykyisillä esiintymisalueilla sekä entisillä esiintymisalueilla, joille lajin nyt halutaan palaavan. Esimerkkejä hankkeista ovat Portugalissa toteutettava Recovery of habitats and preys of the Lynx pardinus in Serra da Malcata sekä tänä vuonna käynnistyvät hankkeet espanjanilveksen suojelemiseksi Montes de ToledonGuadalmenan alueella ja Andalusiassa Espanjassa. Komissio on täysin tietoinen parlamentin jäsenen mainitsemien hankkeiden mahdollista vaikutuksista luontoon ja erityisesti espanjanilvekseen. Komissio onkin ryhtynyt toimiin Portugalia vastaan Odeloucan padon ja A2-moottoritien osalta. Komissio päätti 16. lokakuuta 2002 haastaa Portugalin yhteisöjen tuomioistuimeen, koska se ei A2-moottoritiehankkeessa ole noudattanut luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annettua neuvoston direktiiviä 92/43/ETY. Lisäksi Portugalin viranomaisille on lähetetty perusteltu lausunto Odeloucan patohankkeesta. Jälkimmäisessä tapauksessa komissio tutkii parhaillaan Portugalin viranomaisten toimittamia viimeisimpiä tietoja ennen päätöstä jatkotoimenpiteistä. Alquevan padon osalta komissio lopetti valituksen käsittelyn tultuaan siihen lopputulokseen, että toteutetut toimenpiteet olivat riittäviä padosta espanjanilveksen elinympäristöille aiheutuvien vaikutusten minimoimiseksi ja hankkeen kielteisten vaikutusten vastapainoksi. Komission tietojen mukaan Portugali ei ole julistamassa espanjanilvestä sukupuuttoon kuolleeksi. Parlamentin jäsenen viimeiseen kysymykseen voidaan todeta, että vastuu direktiivin 92/43/ETY soveltamisalaan kuuluvien luontotyyppien ja lajien suojelusta kuuluu kokonaan jäsenvaltioille. Komission vastuuseen kuuluu yhteisön varojen hallinnoinnin kautta edesauttaa sellaista toimintaa, joka tukee luonnonsuojelua Euroopassa. Monet edellä tarkoitetuista LIFE-Nature-hankkeista sisältävät toimia villikanikantojen vahvistamiseksi espanjanilveksen mahdollisesti käyttämillä alueilla sekä korkkipuumetsien suojelemiseksi ja elvyttämiseksi näillä alueilla. Maatalous- ja ympäristöpoliittisissa toimissaan komissio edistää kestäviä viljelytapoja, jotka auttavat merkittävästi suojelemaan luontoa.